Uuring: Helsingi on kõige peresõbralikum linn, Tallinn jääb kaugele maha

Saksamaa kolimisfirma Movinga uuringu kohaselt on Helsingi kõige peresõbralikum linn, Tallinn aga alles 60. kohal 150st.

Helsingile järgnesid pingereas Quebec Kanadas ja Norra pealinn Oslo.

Uuringuga sooviti välja selgitada, millised linnad pakuvad kõige paremaid tingimusi peredele. Movinga valis välja 150 linna, mida peetakse atraktiivseteks just peredele ja pingerea koostamisel võeti arvesse nii turvalisust, haridusvaldkonda, vanemapuhkuse pikkust, tööpuudust kui ettevõtlust.

Vilnius ja Riia jäid Tallinnast oluliselt tahapoole ning maandusid vastavalt 136. ja 137. kohal.

Hariduskvaliteedi osas sai Tallinn väga hea hinnangu ning platseerus kaheksandal kohal. Naaberriikide linnad esikümnesse ei mahtunud.

Kõige pikemat tasustatud vanemapuhkust saavad nautida Helsingi elanikud, nendele järgneb kohe Tallinn ja siis Bratislava.

Kategoorias, mis hõlmas lastele pakutavaid vabaaja veetmise võimalusi, sai Tallinn 98. koha.

Kõige kõrgema reitingu sai Tallinn turvalisuse valdkonnas. Selle tulemused põhinesid küsitlusel, kus vanematel paluti hinnata kui mugavalt nad tunnevad end kui laps läheb üksinda kodu lähedal asuvasse poodi. Pingereas tähendas see kuuendat kohta.

Kõige madalama hinde sai Tallinn tervishoius, mis andis pingereas 120. koha.